寇准
述怀
吾家嗣儒业，奕世盛冠裳。
桂籍冠伦辈，天下知声光。
有才无其命，不得步玉堂。
余亦好古者，诗礼承馀芳。
赴义忘白刃，奋节凌秋霜。
垂衣遇圣主，射策遭时昌。
十九中高第，弱冠司国章。
棘寺陪法吏，奉使安殊方。
薄才难变俗，贱节惟勤王。
务简忽兴念，不觉心徬徨。
慈亲违万里，瘴雨悲南荒。
端居增浩叹，离恨销刚肠。
木落多异感，蝉鸣非故乡。
长思千万乘，奉职升周行。
步武亲玉陛，献纳肩忠良。
功成自高退，散发游沧浪。